Лъэмыжыр къызэIуахыж
«Кавказ» гъуэгу управленэ» федеральнэ кIэзонэ IуэхущIапIэм и IэщIагъэлIхэмрэ лэжьакIуэхэмрэ зэгъэпэщыжын яухащ «Кавказ» автомобиль гъуэгум и 443-нэ километрым хуэзэу Шэджэм псым телъ ищхъэрэ лъэмыжыр.
Гъуэгу лэжьакIуэхэм мазищым къриубыдэу метр 70-м нэблагъэ гъуэгущIэ яухуэри, пIалъэкIэ тралъхьа лъэмыжым автомашинэхэр икI хъууэ ящIащ. Абы иужькIэ псым зэраныгъэшхуэ зрита лъэмыжым и лъакъуэхэр щIэуэ ягъэжащ, зыхуэфащэ щIэгъэкъуэнхэр ягъэуващ, лъэмыжым и лъэныкъуитIри бетонкIэ ягъэбыдащ.
ЛъэмыжыщIэр къызэIуахыжынущ дызыхуэкIуэ илъэсым и пэщIэдзэм. А зэманым нэсыху псы лъэгур зэтес ящIынущ, лъэс икIыпIэхэр зыхуей хуагъэзэнущ, апхуэдэу лъэмыжым къежэх псыр зыгъэкъабзэ фильтрхэр ягъэувынущ, Шэджэм псым зыри зэран хуэмыхъун папщIэ.
Божко Александр.
